מסירות נפש על עם ישראל

**(מתוך הספר: 'בחיל וברוח - פרקי עיון ומחשבה בענייני מלחמה, צבא וביטחון בדורנו)**

**א. אחאב מלך ישראל**

הרב משה צבי נריה זצ"ל ("צניף מלוכה" עמ' 257, הערה 1) מספר על מפגש מרגש שהיה לו עם הרב אריה לוין זצ"ל. השניים נפגשו סמוך לכותל המערבי זמן לא רב לאחר שחרורו במלחמת ששת הימים.

הרב נריה הצביע על הכותל ואמר: "אם הקדוש ברוך הוא הואיל להעניק לנו מתנה כזאת, אף על פי שאין אנו זכאים – הרי יכול הוא לתת יותר ויותר!".

אך הרב אריה לווין השיב בנועם: "אין להתבטא כך, רק יחיד רשאי לומר על עצמו שאינו זכאי, אבל כשמדובר על הכלל – עלינו לדעת שאין אנו יודעים כלל להעריך את זכויותיו של כלל ישראל".

בפרק זה נעסוק באחת הזכויות הגדולות של כלל ישראל בדור שלנו, זכות שלעיתים אין נותנים את הדעת על ערכה הרב.

במסכת סנהדרין מובא דיון על כמה דמויות מקראיות ידועות בשאלה אם יש להן חלק לעולם הבא. לבסוף הגמרא (קד, ב) מביאה את דעתם של "דורשי רשומות" ("דורשי פסוקים". רש"י), הקובעים כי כל המוזכרים ברשימה שאין להם חלק לעולם הבא מחמת רשעותם וחטאיהם – באים בסופו של דבר לעולם הבא.

הם דורשים זאת מהפסוקים בתהלים (ס, ט‑י): "לִי גִלְעָד, וְלִי מְנַשֶּׁה, וְאֶפְרַיִם מָעוֹז רֹאשִׁי, יְהוּדָה מְחֹקְקִי. מוֹאָב סִיר רַחְצִי, עַל אֱדוֹם אַשְׁלִיךְ נַעֲלִי, עָלַי פְּלֶשֶׁת הִתְרֹעָעִי".

המילים הראשונות – "לִי גִלְעָד" – נדרשות על אחאב מלך ישראל, שנפל במלחמה ברמות גלעד. כדי להבין את החידוש הגדול שבדרשה הזאת, צריך להכיר מעט מי היה אחאב ומה היו מעשיו.

אחאב היה אחד ממלכי ישראל החוטאים ביותר. הכתוב אומר כי אחאב עשה "הָרַע בְּעֵינֵי ד' מִכֹּל אֲשֶׁר לְפָנָיו" (מ"א טז, ל), ואף הוסיף "לַעֲשׂוֹת **לְהַכְעִיס** אֶת ד' אֱ־לֹהֵי יִשְׂרָאֵל מִכֹּל מַלְכֵי יִשְׂרָאֵל אֲשֶׁר הָיוּ לְפָנָיו" (פס' לג). הוא לא חטא סתם, מתוך תאווה ויצר – אלא הוא חטא להכעיס, דווקא! והרבה לחטוא יותר מכל אלו שקדמוהו!

והכתוב מסיים: "רַק לֹא הָיָה כְאַחְאָב אֲשֶׁר הִתְמַכֵּר לַעֲשׂוֹת הָרַע בְּעֵינֵי ד'... וַיַּתְעֵב מְאֹד לָלֶכֶת אַחֲרֵי הַגִּלֻּלִים, כְּכֹל אֲשֶׁר עָשׂוּ הָאֱמֹרִי אֲשֶׁר הוֹרִישׁ ד' מִפְּנֵי בְּנֵי יִשְׂרָאֵל" (פס' כה‑כו).

לאחר שהעלים עין מהפללת נבות היזרעאלי והוצאתו להורג במרמה, נשלח אליו אליהו הנביא לנבא על העונש המצפה לו: "בִּמְקוֹם אֲשֶׁר לָקְקוּ הַכְּלָבִים אֶת דַּם נָבוֹת, יָלֹקּוּ הַכְּלָבִים אֶת דָּמְךָ גַּם אָתָּה" (שם כא, יז‑יט).

אם אחאב באמת היה חוטא גדול כל כך, ובוודאי לא היה ראוי מצד הדין לחלק בעולם הבא – מה גרם לשינוי במצבו? מדוע סוברים אותם "דורשי רשומות" שהוא זכאי בסופו של דבר לחלק בעולם הבא, חרף כל מעשיו הרעים?

רבי עקיבא (מועד קטן כח, ב) מוצא את הזכות של אחאב במלחמה שהזכירו דורשי הרשומות ברמות גלעד, שהייתה גם המלחמה האחרונה שלו, שבה מצא את מותו.

הכתוב (מ"א, כב) מספר כי במהלך המלחמה ברמות גלעד נפגע אחאב מחץ שפגע בו והחל לדמם. הרלב"ג מתאר את חומרת הפציעה על פי הכתוב (פס' לה): "וַיִּצֶק דַּם הַמַּכָּה אֶל חֵיק הָרָכֶב" – "שמרוב שפיכת דמו, נגר וירד אל חיק הרכב אשר היה רוכב עליו".

והינה, חרף הסבל הגדול, נותר אחאב לעמוד במרכבתו לעיני חייליו, מסתיר את דימומו וייסוריו, בעוד חייו הולכים ונוטשים אותם, ולעת ערב מת מפציעתו.

מדוע נהג כך? למה הוסיף להתייצב זקוף במרכבתו ולא התפנה לקבלת טיפול רפואי שאולי היה יכול להציל את חייו?

המפרשים (רש"י, רד"ק) מסבירים שאחאב ביקש להסתיר את פציעתו מעיני ישראל כדי שלא ייפול מורך בליבם בראותם את מלכם נפצע ובעקבות כך ינוסו באמצע המלחמה, כי דבר זה בוודאי יביא לתבוסתם[[1]](#footnote-1).

הדם זורם מבעד לשריונו, כאבי תופת מייסרים אותו – והוא עומד כאילו דבר לא קרה! אחאב מסר את נפשו למען עם ישראל! זו זכותו המיוחדת של אחאב המזכה אותו בסופו של דבר בעולם הבא – חרף כל מעשיו הרעים! אחאב אומנם היה מלא שלילה, אך זכות מסירות נפשו על ישראל היא העומדת לו!

רבי יוסף יעב"ץ החסיד, בפירושו למסכת אבות (ה, כב), תוהה: אם היה אחאב רשע כל כך, איך ייתכן שזכה להצלחה גדולה במלכותו, עד כדי כך שמנו אותו חז"ל (מגילה יא, א) בשלושת המלכים הגדולים בעולם ש"מלכו בכיפה"?!

אף הוא מצביע על מסירות נפשו של אחאב במלחמת רמות גלעד: "כי עמד על המרכבה בכח אדם מוכה כל היום, למען לא ינוסו ישראל ויפלו – על כן שׂמהו ד' נגיד לעמו".

מסירות הנפש של אחאב למען ישראל לא הייתה מאורע חד־פעמי, רק ביום מותו, בעומדו מדמם במרכבתו. מעשהו האחרון מגלה למפרע על מסירות נפשו למען ישראל כל ימיו חייו. מידה זו היא שזיכתה אותו בהנהגה חרף כל מעשיו הרעים, ובזכותה הוא הוביל את ישראל להצלחות צבאיות ומדיניות גדולות.

**ב. מעלת מסירות נפש למען ישראל**

הקדוש ברוך הוא מצווה את משה רבנו לאסוף אנשים מזקני ישראל לסייע לו בהנהגת העם ומדריך אותו במי לבחור: "אֶסְפָה לִּי שִׁבְעִים אִישׁ מִזִּקְנֵי יִשְׂרָאֵל – אֲשֶׁר יָדַעְתָּ כִּי הֵם זִקְנֵי הָעָם וְשֹׁטְרָיו" (במדבר יא, טז).

רש"י מסביר שד' מורה למשה לאסוף מישראל את האנשים שהיו במצרים השוטרים שהופקדו על העם בעבודת הפרך. אותם שוטרים מישראל היו מרחמים על אחיהם, ובשל כך היכו אותם המצרים, שנאמר (שמות ה, יד): "וַיֻּכּוּ שֹׁטְרֵי בְּנֵי יִשְׂרָאֵל".

רש"י מסביר מדוע דווקא הם נבחרו לכך: "עתה יתמנו בגדולתם, כדרך שנצטערו בצרתן". מי שמוכן לסבול הכאות וביזיונות למען ישראל – הוא הראוי להנהיגם!

נראה כי רש"י שאב את דבריו מהמדרש (תנחומא בהעלותך, יג), שבו מועצמת מעלת המוסרים את נפשם על ישראל: "ולפי שמסרו עצמם ללקות על הציבור – לפיכך: 'וְנָשְׂאוּ **אִתְּךָ** בְּמַשָּׂא הָעָם' (במדבר יא, יז), ללמדך שהשוום הקדוש ברוך הוא למשה. מכאן אתה למד שכל מי שמוסר עצמו על ישראל – זוכה לכבוד ולגדולה **ולרוח הקודש**".

בשני מקומות בגמרא (פסחים נ, א; בבא בתרא י, ב) מופיע סיפור על רב יוסף בנו של רבי יהושע, אשר חלה, ומתוך מחלתו "גווע, ופרחה רוחו" (רש"י בפסחים), ואחר כך שב להכרה. כשהתעורר הבן, חקרוֹ אביו מה ראה ושמע בעולם העליון.

הבן סיפר כי ראה "עולם הפוך" – "עליונים למטה, ותחתונים למעלה". כלומר, מי שנחשב בעולם הזה עליון – נמצא למטה בעולם העליון, ומי שבעולם הזה נראה תחתון, פחות־ערך – נחשב בעולם הבא לעליון.

אביו הסביר לו שלא עולם הפוך ראה, אלא – "עולם ברור ראית!". זהו עולם האמת. דווקא העולם הזה, שאנו נמצאים בו, הוא העולם ההפוך, עולם השקר.

עוד סיפר הבן לאביו, כי בעולם העליון, עולם האמת, ישנם אנשים המכונים: "הרוגי מלכות", ובשל גדולתם וקדושתם הרבה – אין כל ברייה היכולה לעמוד במחיצתם!

הגמרא מבררת שאין הכוונה ב"הרוגי מלכות" לרבי עקיבא וחבריו, שנהרגו על קידוש השם בידי מלכות אדום הרשעה, שכן, להם ישנן זכויות רבות אחרות, גם בלי העובדה שנהרגו על קדושת השם.

ואם כך, מי הם "הרוגי מלכות", אותן דמויות נאצלות וקדושות? הגמרא מסבירה שהכוונה ל"הרוגי לוד", שהריגתם בידי המלכות היא זכותם העיקרית ובעטיה אין כל ברייה יכולה לעמוד במחיצתם!

רש"י מסביר (בבבא בתרא) כי "הרוגי לוד" הם לוליינוס ופפוס, זוג אחים, שהרגם טוריינוס הרשע (תענית יח, ב). ומעשה היה, שנמצאה בת מלך הרוגה, והשלטון האשים את ישראל בהריגתה וגזר להשמידם, עד שקמו שני האחים הללו, וכדי להציל את ישראל, קיבלו על עצמם את האחריות למעשה שלא עשו, ובעקבות כך הוצאו להורג, ושאר ישראל ניצלו.

לשני אחים אלו לא הייתה זכות אחרת מיוחדת, אלא רק מסירות נפשם להצלת ישראל – ובכל זאת, אין ברייה היכולה לעמוד במחיצתם בעולם האמת! אנו רואים מכאן איזו מעלה עליונה יש למסירות נפש על ישראל!

רבי אלעזר פאפו, בספרו "פלא יועץ" (ערך "הצלה"), הדגיש דברים אלו, באומרו כי אומנם "יש רבים מבני ישראל שנראים לפנים כלים ריקים, אבל יש בידם מצוה זו של הצלת ישראל – **שבזה הם מכריעים ועוברים את החכמים והגדולים שבישראל**!".

הוא מודה כי אומנם "אין הקדוש ברוך הוא לוקח 'שֹחד מצוה' כנגד עברה, ומשלם להם עֹנש על כל העברות שעושים ועל כל בטול מצוה שמבטלים", אך עם זאת, "גם כן יש לו שכר הרבה לתן לאנשים האלה, שטורחים ועמלים בכל כחם להציל ישראל מיד הגויים ולהציל עשוק מיד עושקו! מה טוב חלקם ומה נעים גורלם!".

**ג. אין ברייה יכולה לעמוד במחיצתם**

המהר"ל (חידושי אגדות, ב"ב יא, א) מסביר שאין ברייה יכולה לעמוד במחיצת "הרוגי מלכות" משום שהם "בטלו גופם על קדושת השם ובשביל מצותיו ומסרו גופם על קדוש שמו", ו"בזה נראה שהם מסולקים לגמרי מן הגוף וזוכים אל עולם הבא הנבדל". ומאחר שהם "נבדלים לגמרי, לכך אי אפשר להתחבר להם, שהם עִם השכינה לגמרי".

נוכל להוסיף ולהסביר כי כל ברייה בעולם הזה חפצה לשרוד ולשמור על חייה, כך דרך הטבע של כל בריות העולם, והעולם כולו פועל מתוך יצר הישרדות טבעי הנטוע בבריותיו.

אולם, אנשים אלו הקריבו את היקר להם מכול, את חייהם, ועשו זאת למען עַם ישראל! הם הבדילו את עצמם מהמכנה הבסיסי המשותף לכל בריות העולם, בוותרם על יצר ההישרדות שלהם ובמסירת נפשם למען מטרה עליונה.

ומאחר שבעולם הזה הם התעלו מעל מדרגת "כל ברייה" – גם בעולם הבא אין "כל ברייה" יכולה לעמוד במחיצתם!

**ד. מסירות נפשם של חוטאים**

באיגרתו הידועה, המכונה: "איגרת השמד", ביאר הרמב"ם באילו מקרים אדם נדרש למסור את נפשו על קדושת השם. בתוך כך הוא מצטט את הגמרא על "הרוגי מלכות" ומדגיש את מעלת מסירות הנפש: "ואיש שיזכהו הא־ל לעלות במעלה עליונה כזאת... שנהרג על קדושת השם, **אפילו היו עונותיו כמו ירבעם בן נבט וחביריו** – הוא מעולם הבא!".

כלומר, לא מדובר רק על אדם שאין לו זכויות מיוחדות אחרות שיזכו אותו להיכנס לעולם הבא, אלא אפילו אדם שיש לו חובות רבות, שבעטיים הוא אינו ראוי לבוא בשערי עולם הבא – עם כל זאת, מכיוון שמסר את נפשו על קדושת השם ועַם ישראל – זכותו אדירה עד כדי כך שחרף כל חטאיו ייכנס לעולם הבא, ואין כל ברייה היכולה לעמוד במחיצתו!

הרב זצ"ל, במאמרו "על במותינו חללים" (מאמרי הראי"ה, א), מספר שהתבקש לכתוב הספד על שני חלוצים צעירים שהשתייכו למפלגת "הפועל הצעיר" ונהרגו מידי נוכרים. הרב התחבט ארוכות בנפשו כביכול איך יוכל הוא להספידם ולדבר בשבחם של בני "הפועל הצעיר", שהרי היחס של מרביתם כלפי כל הקדוש למורשת אבות היה שלילי מאוד, נגד תורה ומצוות, ובכך איימו למעשה על חייה וטהרתה של האומה כולה!

בסופו של דבר, אחרי התחבטות קשה ועמוקה והעלאת צדדים לכאן ולכאן, הרב זצ"ל מכריע, שבוודאי במקרה מעין זה, "כשנהרג על ידי נכרים – מתאבלים על הכל!" (לשון הרב זצ"ל).

אף הוא למד זאת מסיפור ה"עולם הפוך" שבגמרא, ומאותם "הרוגי מלכות", שאף שבעולם הזה הם היו בבחינת "תחתונים" – "אשר מצד אורחות חייהם של בני גילם והלך רעיונותיהם הנם מושפלים כל כך בעיני המון רבה של האומה", אך הרי סוף סוף, "בעד תקוותה" של האומה באו צעירים אלו עד כדי מסירת נפשם למען תחיית האומה, ומשום כך – "כמה הם למעלה! במעלת קדושים וטהורים, כזוהר הרקיע מזהירים!".

אומנם ייתכן כי חלוצים צעירים אלו חטאו נגד התורה והמצוות, אך העובדה שהיו מוכנים למסור את נפשם למען האומה ותחייתה היא המעלה אותם למעלה עליונה ונישאה!

לכאורה, יכול מישהו לבוא ולומר: הינה, אפילו הרב זצ"ל התלבט אם להספיד אותם, בשל היותם עוברי עבירה! אולם, האמת היא שכל דבריו באו רק כדי לברר את הדבר, להציג את ההתלבטות ולהדגיש איך למרות הכול – ראויים גם ראויים הם להספד, שהרי מתו מתוך מסירות נפש למען תחיית האומה![[2]](#footnote-2)

**ה. ישראל מגלים את ד' בעולם**

בשער הראשון בספר ראינו כי מלחמות ישראל הם באמת מלחמות־ד', מכיוון שישראל מגלים את ד' בעולם, וכל פגיעה בישראל היא פגיעה בגילוי ד' במציאות.

נאמר בנבואת ישעיהו (מג, יב): "וְאַתֶּם עֵדַי, נְאֻם ד', וַאֲנִי אֵ־ל". אומר על כך רבי שמעון בר יוחאי (פסיקתא דרב כהנא יב, ו): "אם 'אַתֶּם עֵדַי, נְאֻם ד'' – 'אֲנִי אֵ־ל'; ואם אין 'אַתֶּם עֵדַי' – כביכול, אין 'אֲנִי אֵ־ל'!". עַם ישראל מעיד על מציאות ד' בעולם, וכל פגיעה בעם ישראל היא פגיעה בעדות על קיום ד'.

בגמרא בסוף מסכת מנחות (קי, א) נאמר: "מִצוּר ועד קרטיגני – מכירין את ישראל ואת אביהם שבשמים; ומצור כלפי מערב, ומקרטיגני כלפי מזרח – אין מכירין את ישראל ולא את אביהם שבשמים".

תמה על כך המהרש"א: מדוע מוזכרים ישראל ראשונים ורק אחר כך הקדוש ברוך הוא: "מכירין את **ישראל** ואת **אביהם שבשמים**"?

והוא עונה: "שעל ידי ישראל שלמטה – נתפרסם א־לוהותו יתברך ויכולתו בעולם התחתון ושהוא א־להי ישראל ומשגיח על הארץ, דהיינו: 'אביהם שבשמים'", ואילו "מצור כלפי מערב, כיון דאין מכירין ישראל – אין מכירין אביהם שבשמים".

רק על ידי ישראל יכול העולם להכיר את "אביהם שבשמים". ישראל מוזכרים ראשונה כי הם המביאים את העולם להכרה בקדוש ברוך הוא.

יוצא אפוא כי מסירות הנפש למען עם ישראל, גם אם אלו המוסרים את נפשם אינם מודעים לכך, היא בעומקה מסירות נפש על גילוי ד' בעולם. זו אפוא הסיבה לַמַּעֲלָה הגדולה של מסירות הנפש למען עם ישראל!

נסיים במה שפתחנו: ודאי שאין לנו לשאול על זכויותיו של כלל ישראל. מסירות נפשם של בני עמנו בדורות אלו, במלחמות למען שמירת העם והארץ, היא זכות גדולה ביותר, וערכה לא יסולא בפז!

מתוך כך עולה ומתבהר ערכו של צה"ל ומתגלה מעלתם הגדולה של חייליו, המוסרים את נפשם למען ישראל יום יום, שעה שעה, ובכך מאפשרים לעם ישראל להעיד על ד' בעולם. על כן, חיילי צה"ל שנפלו במערכות ישראל על הגנת העם והארץ – היש ברייה היכולה לעמוד במחיצתם בעולם הבא?!

ואף אם לא תמיד הכול בסדר, ולא כל החיילים שומרים את כל מצוות התורה כדת וכדין, ואף צה"ל לא תמיד פועל כשורה – אין זה גורע מאומה מהמצווה האדירה שהם עסוקים בה בעצם תפקידם, בשמירתם על העם והארץ, ואין מעלה כמעלתם בעולם הבא!

1. גם במלחמות ישראל בדורנו ראינו מקרים רבים שמפקדים נותרו לעמוד בקרב חרף פציעות חמורות אגב העלמת פציעותיהם כדי שלא תתמוטט המערכה בעקבות כך. דוגמאות לכך אפשר למצוא בספר "חשופים בצריח", מאת שבתי טבת (ירושלים תשכ"ח), עמ': 191, 193, 296. [↑](#footnote-ref-1)
2. עוד בעניין הנהרגים על עצם היותם יהודים, ראה בפרקים ו‑ט שבשער ג. [↑](#footnote-ref-2)